钦定古今图书集成/明伦汇编/官常典/第500卷 > 陈思让
## 钦定古今图书集成/明伦汇编/官常典/第500卷 > 陈思让

按《宋史》本传：“思让字后己，幽州卢龙人。父审确，仕后
唐，至晋，历檀、顺、涿、均、沁、唐、祁城八州刺史，预征蜀，权
利州节度，终金州防御使。思让初隶庄宗帐下，即位
补右班殿直。晋天福中，转东头供奉官，再迁作坊使。
安从进叛于襄阳，以思让为先锋右厢都监，从武德
使焦继勋领兵进讨。遇从进之师于唐州花山下，急”
击，大破之，从进仅以身免。以功领奖州刺史。从进平，
授坊州刺史。八年冬，契丹谋入寇，以思让监澶州军，
赐鞍勒马、器帛。讨杨光远于青州也，又为行营右厢
兵马都监，兵罢，改磁州刺史。会符彦卿北征契丹，思
让表求预行。未几，改卫州。连丁内外艰。时武臣罕有
执丧礼者，思让不俟诏，去郡奔丧，闻者嘉之。起复随
州刺史。汉初，移淄州，罢任归朝。会淮南与朗州马希
萼合兵淮南，攻湖南，马希广来乞师，旋属内难，又周
祖北征，乃分兵令思让往郢州赴援。兵未渡而希广
败，思让留于郢。周祖即位，遣供奉官邢思进召思让
及所部兵还。刘崇僭号太原，周祖思得方略之士以
备边，遣思让率兵诣磁州，控扼泽、潞。未几，授磁州刺
史，充北面兵马巡检。未行，升磁州为团练，即以思让
充使。广顺元年九月，刘崇遣大将李瓌领马步军各
五都、乡兵十都，自团柏军于窑子店。思让与都监向
训、张仁谦等率龙捷、吐浑军至虒亭西，与瓌军遇，杀
三百馀人，生禽百人，获崇偏将王璠、曹海金马五十
匹。俄遣王峻援晋州，以思让与康延昭分为左右厢
排阵使，令率军自乌岭路至绛州，与大军合。崇烧营
遁去，思让又与药元福袭之，俄命权知绛州。明年春，
迁绛州防御使。显德元年九月，改亳州防御使，充昭
义军兵马钤辖，屡败并人及契丹援兵，迁安国军节
度观察留后，充北面行营马步军排阵使。五年，败并
军千馀于西山下，斩五百级。是秋，邢州官吏耆艾邢
铢等四十人，诣阙求借留思让，诏褒之。十二月，改义
成军节度观察留后。六年春，世宗将北征，命先赴冀
州以俟命，及得瓦桥关，为雄州，命思让为都部署，率
兵戍守。世宗不豫，还京，留思让为关南兵马都部署。
恭帝嗣位，授广海军节度。宋初，加检校太傅。乾德二
年，又为保信军节度。时皇子兴元尹德昭纳思让女
为夫人。开宝二年夏，改护国军节度、河中尹。七年卒，
年七十二，赠侍中。思让累历方镇，无败政，然酷信释
氏，所至多禁屠宰，奉禄悉以饭僧，人目为“陈佛子”，身
没之后，家无馀财。